Luister: ‘Ek wil net uniek wees,’ sê Irene-Louise van Wykhttps://rak2.spens.co.za/radio/2016/irene-louise-van-wyk-2016-04-26.mp3 Irene-Louise van Wyk. Foto: Facebook via Irene-Louise van Wyk Die sanger Irene-Louise van Wyk volg nou wel in die voetspore van haar bekende ouers, Louis en Irene van Wyk, maar sy wil haar unieke styl in haar musiek weerspieël. Sy het laas jaar groot sukses bereik met haar liedjie “Jy speel ŉ game met my” saam met Elvis se Seun. Vanjaar is sy terug op die musiektoneel met nuwe musiek en beplan om aanhangers aan die dans te kry met haar nuwe CD, Meer as woorde. Irene-Louise vertel hoewel dié eerste enkelsnit, “Vergeet van my”, anders is as haar vorige musiek, behou dit die dansklank wat haar kenmerk. “Dis ŉ heel nuwe klank en ek is baie opgewonde om dit met my aanhangers te deel. Die liedjie het ŉ internasionale klank en die reaksie wat ek sover van mense kry, is baie positief,” het sy gesê. Hoewel die sanger strewe na uniekheid, vertel sy die Amerikaanse sanger Megan Trainor het ŉ groot invloed op haar styl. “Ek is mal oor haar musiek, haar handelsmerk en hoe sy op die verhoog voorkom,” het sy vertel. “ŉ Groot deel daarvan is omdat sy so anders as ander sangers is. Ek beskou myself ook as anders in die Suid-Afrikaanse musiekbedryf. Toe ek begin skryf het aan my nuwe musiek, het ek en Bouwer Bosch, wat saam met my die liedjie geskryf het, haar musiek as verwysing gebruik.” Irene sing ook ŉ duet saam met haar ma op die CD danksy nuwe tegnologie. Haar ma, die bekende sanger Irene van Wyk, is in 2008 in ŉ motorongeluk dood. “Ná sewe jaar kon ek die geleentheid kry om ŉ liedjie saam met my ma op te neem weens nuwe tegnologie. Dit was vir my so ’n voorreg en dit is beslis een van my gunstelingliedjies op die album. Ons het niks verander aan my ma se stem nie, en net myne oor Nádine s’n in hul destydse duet opgeneem.” Meer as woorde is binnekort in musiekwinkels en kan op iTunes afgelaai word. Aanhangers kan ook uitsien na ŉ duet saam met Nianell. Besoek Irene se Facebook– en Twitter-blad.